Space Man

«Space Man» er en britisk popsang fra 2022 med Sam Ryder. Låten ble utgitt 10. mars 2022 og var Storbritannias bidrag i Eurovision Song Contest 2022 i Torino i Italia. I konkurransen vant «Space Man» juryavstemningen og endte sammenlagt på andreplass med 466 poeng. Sangen passerte «Love Shine a Light» som det britiske bidraget med flest poeng i konkurransen. Det var også Storbritannias beste Eurovision-plassering på 24 år, siden Imaani med «Where Are You?» i 1998, og landets første pallplassering siden 2002, da Jessica Garlick kom på tredjeplass med «Come Back». Etter finalen klatret «Space Man» til en andreplass på den britiske singellisten, den beste plasseringen til et britisk Eurovision-bidrag siden Gina G toppet listen i 1996 med «Ooh Aah… Just a Little Bit».

Om sangen 
Under koronapandemien gjorde Ryder suksess med coverversjoner av kjente popsanger på TikTok. I slutten av 2021 hadde han over 12 millioner følgere på TikTok, og var blant de mest populære artistene på plattformen. 

Høsten 2021 satte kringkasteren BBC i gang arbeidet med å finne en artist og sang til å representere Storbritannia i Eurovision Song Contest 2022. BBC inngikk et samarbeid med TaP Music, managementselskapet til Ryder. Sammen fant de frem til «Space Man», som Ryder har skrevet sammen med Max Wolfgang og den Grammy-vinnende låtskriveren Amy Wadge. 

Låten ble første gang spilt under frokostsendingen til BBC Radio 1 torsdag 10. mars 2022. Samme dag ble sangen sluppet for strømming og digital nedlastning. Sangen var Storbritannias bidrag i Eurovision Song Contest 2022 i Torino. Som et av de fem store landene i Eurovision Song Contest, er Storbritannia direktekvalifisert til finalen lørdag 14. mai 2022. Den vant juryavstemningen. Da seernes stemmer ble lagt til, endte den på andreplass med 466 poeng. Dette var Storbritannias beste plassering på 24 år, siden Imaani ble nummer to med «Where Are You?» i 1998.

Det gode resultatet skapte også stor glede i Storbritannia, som hadde gjort det svært svakt i konkurransen de siste 20 årene. Sam Ryder ble erklært som folkehelt, og han ble plukket ut til å opptre under dronning Elizabeths platinajubileum. Sangen nådde også en andreplass på den britiske singellisten, den beste notering for et Eurovision-bidrag på 27 år.

Utgivelseshistorikk

Listeplasseringer

Ukeslister

Referanser 

Britiske sanger
Sanger fra 2022
Bidrag til Eurovision Song Contest 2022